b'\n_START_ARTICLE_\nEmanuel Lasker\n_START_SECTION_\n\xc5\xbdivljenjepis\n_START_PARAGRAPH_\nLasker je \xc5\xa1tudiral matematiko in filozofijo na univerzah v Berlinu, v G\xc3\xb6ttingenu in v Heidelbergu in med \xc5\xa1tudijem igral \xc5\xa1ah._NEWLINE_Leta 1894 je postal drugi svetovni \xc5\xa1ahovski prvak, ko je premagal Steinitza z 10. dobljenimi, 5. izgubljenimi igrami in 4. remiji (+10 -5 =4). Naslov prvaka je obdr\xc5\xbeal 27 let, najdlje od vseh svetovnih prvakov. Njegove velike turnirske zmage so London (1899), Sankt-Peterburg (1896 in 1914), New York (1924)._NEWLINE_Leta 1902 je pod Hilbertovim mentorstvom doktoriral iz matematike. V matematiki je njegov najbolj znan prispevek dokaz Lasker-Noetherjeve izreka za poseben primer idealov v polinomskih kolobarjih, ki igra podobno vlogo kot pra\xc5\xa1tevilski razcep za cela \xc5\xa1tevila. Komutativni kolobar R se imenuje Laskerjev kolobar, \xc4\x8de lahko vsak ideal R predstavimo kot presek kon\xc4\x8dnega \xc5\xa1tevila osnovnih idealov._NEWLINE_Ukvarjal se je tudi s filozofijo in je bil dober Einsteinov prijatelj._NEWLINE_Leta 1921 ga je premagal Capablanca (+4 -0 =10). Lasker je odstopil \xc5\xbee leto prej, vendar ga je Capablanca hotel premagati v dvoboju._NEWLINE_Leta 1933 je moral zaradi judovskega porekla skupaj z \xc5\xbeeno Martho Kohn zapustiti Nem\xc4\x8dijo. Odpotovala sta v Anglijo. Po kratkem postanku v SZ sta se ustalila v New Yorku._NEWLINE_Lasker je znan po svojem\xc2\xa0\xc2\xbbpsiholo\xc5\xa1kem\xc2\xab\xc2\xa0na\xc4\x8dinu igranja, kjer je v\xc4\x8dasih izbral teoreti\xc4\x8dno slab\xc5\xa1o potezo, \xc4\x8de je vedel, da bo s tem spravil nasprotnika v neugoden polo\xc5\xbeaj. V eni igri proti Capablanci v Sankt-Peterburgu leta 1914 je moral zmagati za vsako ceno in je izbral tak\xc5\xa1no otvoritev, ki je napeljala Capablanco, da je opustil svojo obrambo. Lasker je igro dobil. Njegova vera v psiholo\xc5\xa1ko igro se je pokazala tudi pri igri proti Tarraschu, za katerega je trdil, da ima telepatske sposobnosti in sta zato igrala v razli\xc4\x8dnih prostorih. Ve se, kdo je zmagal._NEWLINE_Ena od njegovih najznamenitej\xc5\xa1ih iger je proti Bauerju v Amsterdamu leta 1889, kjer je \xc5\xbertvoval oba teka\xc4\x8da za odlo\xc4\x8dilno prednost, kar so kasneje ponovili v mnogih igrah. Njegovo ime uporabljajo v nekaterih razli\xc4\x8dicah \xc5\xa1ahovskih otvoritev, kot je Laskerjeva obramba v daminem gambitu.'